Երբ դագաղը դուրս բերեցին եկեղեցու շրջափակ, տեղի ունեցավ անսպասելի, արտառոց բան: Մի խումբ մարդիկ, հիմնականում` երիտասարդներ, փակեցին ճանապարհը և արգելեցին դին հողին հանձնել… Նրանք պահանջներ ունեին` 1 մլն լիրա Հայաստանի Հանրապետությանը, 100 հազար` Կիլիկիայի ինքնապաշտպանությանը և հանգուցյալի խոստացած 100 հազարը` որպես փոխառություն: Այս պահանջները փաստարկվում էին այն բանով, որ Մարուքե Իբրանոսյանն իր անբավ հարստությունից երբևէ մասնաբաժին չէր հանել ազգային ծով կարիքներին: Պատմության մեջ շատ դեպքեր էին եղել, երբ չունևորության պատճառով աղքատ մարդուն թաղել էին առանց որևէ կրոնական հանդիսավորության, բայց սա առաջին դեպքն էր, երբ թաղում կատարել թույլ չէին տալիս… հարստության պատճառով: